
Susitikime taip pat aptarti kai kurie Baltijos valstybėms 12 maia $ 
aktualūs užsienio politikos klausimai. Prezidentai,- kaip rašoma 
ta proga paskelbtame Komunikate, dar kartą patvirtino savo 
valstybių pasiryžimą kuo anksčiau prisijungti prie NATO, 
išreiškė įsitikinimą, kad NATO išlieka svarbiausiu saugumo ir 
stabilumo Europoje garantu. Demokratinėms Vidurio Europos 
šalims, kurios siekia NATO narystės ir yra tam pasirengusios, 
turėtų būti suteikta galimybė prisijungti prie šios 
organizacijos. Baltijos valstybių integracijos į ES, NATO ir 
Vakarų Europos Sąjungą procesas stiprina jas visas, teigiama 
Komunikate. 
Pagal pernai kovo mėnesį Palangoje pasirašytą reglamentą 
dėl Baltijos šalių vadovų susitikimų jie rengiami du kartus per 
metus. Šių metų pavasarį prezidentai susitiko Jūrmaloje, 1996 
m.pradžioje susitikimas numatytas Vilniuje. 


VLADO NAGEVIČIAUS PALAIKAI BUS PALAIDOTI KRETINGOJE. 


Rugsėjo 7-ąją į Lietuvą parvežti brigados generolo, dviejų 
Vyčio Kryžiaus ordinų kavalieriaus, gydytojo, archeologo Vlado 
Nagevičiaus bei jo žmonos Veronikos Nagevičienės palaikai. 
Urnos atsisveikinimui su visuomene pastatytos Kauno Vytauto 
Didžiojo karo muziejuje, kurį 1921 m. įkūrė V.Nagevičius. 

Rugsėjo 8-ąją virš Karo muziejaus bei sodelyje bus iškeltos 
Vytautinė ir Vyčio vėliavos, tuo pažymint ne tik Vytauto 
Didžiojo karūnavimo ir Padėkos dieną, bet ir pagerbiant Karo 
muziejaus patriarchą Vladą Nagevičių, kurio dėka ši tradicija 
ir gimė, ir buvo išsaugota net karo metais. Tą pačią dieną 
palaikai bus išlydėti į Kretingą ir ten palaidoti šeimos kape. 


VARDINĖS LIETUVOS PREZIDENTŲ STIPENDI JOS 


Švietimo ir mokslo ministro įsakymu paskirtos pirmosios 
vardinės Lietuvos Prezidentų stipendijos. Dar vasario mėnesį 
Vyriausybė savo nutarimu pritarė Prezidento Algirdo Brazausko 
siūlymui įsteigti po dvi vardines tarpukario Lietuvos 
Prezidentų stipendijas būsimiesiems bakalaurams ir magistrams. 
Diplomatiją, politinius mokslus ir teisę studijuojantiems 
skiriamos Antano Smetonos stipendijos, žemės ūkio studentams - 
Aleksandro Stulginskio, medicinos - Kazio Griniaus. 


"SURGĮŽIMAI": NAUJĄJĮ SEZONĄ PRADEDA PIANISTAI IŠ JAV. 


Penktadienį Vilniuje, Menininkų rūmuose koncertuos pianistė 
iš JAV Aldona Kepalaitė. Šiuo vakaru Lietuvos muzikų rėmimo 
fondas Vilniuje pradeda naują programos "Sugrįžimai" koncertinį 
sezoną. Lietuvos muzikų rėmimo fondo kvietimu Lietuvoje 
viešinti pianistė Aldona Kepalaitė jau koncertavo savo gimtojo 
Kauno miesto publikai, o įsijungusi į muzikinio švietimo 
programą "Beauštanti aušrelė" surengė koncertus Jurbarko rajono 
Seredžiaus vidurinėje ir Varėnos muzikos mokyklose. 

Kitas Lietuvos muzikų rėmimo fondo "Sugrįžimų" programos 
svečias bus taip pat mūsų tautietis iš Amerikos, pianistas 
Antanas Smetona. Spalio mėnesį jis planuoja surengti koncertus 
Kėdainiuose, Ukmergėje, Šiauliuose ir Vilniuje. Muzikų rėmimo 
fondas "Sugrįžimų" programą tęsia nuo 1992 metų. Jos tikslas - 
pristatyti Lietuvos žmonėms svetur gyvenančius ar 
studijuojančius lietuvių muzikus. (V.P.) 

